次韵秦壽之雷江阻風
作者：王之道
朝代：宋

paragraphs: 君之是行亦不惡，到處名山得佳作。
江神好事欲援例，横起狂風捲帆脚。
要求詩句須少駐，故戲舟師令暫泊。
雷江正在淮南岸，萬頃黄蘆映青廓。
不知眼界闊多少，但見炊煙耿墟落。
歸心浩浩孰撩動，歸夢忡忡予忖度。
怒濤底事强留滯，清夜無眠屢驚愕。
遡游初冀日千里，今比驅車反成錯。
人生離合自有數，誰謂江神能見謔。
新詩入筆走驊騮，奔逸絕塵那可卻。
何妨有酒發妙思，坐對陶泓自斟酌。
韵嚴語險屬和難，顧我才慳子非虐。